Tom Behnke (FP), 1998-11-13:
Fremskridtspartiet er positivt indstillet over for lovforslaget.
Det er vores opfattelse, at en række ting nu bliver ændret i en mere positiv retning.
Men det skal da ikke være nogen hemmelighed, at forslaget har givet anledning til nogle grundige overvejelser, også nogle mere etiske overvejelser med hensyn til, om man skal foretage
Det er en diskussion værd, og det er også en etisk diskussion værd.
Vi har i Fremskridtspartiet den opfattelse, at vi gerne vil værne om den institution, der hedder ægteskabet; det synes vi er hensigtsmæssigt.
Men omvendt må vi jo også se i øjnene, at som tiderne er i vore dage, er det mere og mere almindeligt, at man undlader at indgå egentligt ægteskab, men i stedet slår pjalterne sammen, for så vidt lige så stærkt, som hvis man var gift, men altså uden at det er et egentligt ægteskab.
Og dér må vi jo nok sige, at lovgivningen skal så følge med samfundsudviklingen, og lige præcis dér siger vi så: Det skal ikke være sådan, at den institution, der hedder ægteskab, på det punkt er afgørende for, hvad børnenes retsstilling er i forhold til statsborgerskab; det vil ikke være rimeligt.
Og derfor er vi enige med ministeren i det forslag, at børn født uden for ægteskabet ligestilles med børn født i ægteskabet.
Der er ingen problemer for os dér.
Vi mener også, at det er hensigtsmæssigt at få ændret loven med hensyn til de udlændinge, der kommer til Danmark i en ganske ung alder, og som bor her igennem mange år og tager en uddannelse her, men som i forbindelse med deres uddannelse måske ønsker at tage et halvt eller et helt års studieophold i udlandet eller tage en anden form for uddannelse dér.
Det kan også være et arbejde som au pair eller lignende; det skal ikke gøre nogen forskel i den sammenhæng.
Det, at man i forbindelse med sin uddannelse vælger at tage et halvt eller et helt år i udlandet, skal jo ikke være afgørende for, om man efterfølgende kan få dansk statsborgerskab.
Det må være den samlede tilknytning til landet, som er afgørende, og derfor er det vores opfattelse, at man ikke skal straffes for, at man faktisk prøver på at kvalificere sig og dygtiggøre sig ved at tage et halvt eller et helt års studieophold i udlandet.
Tværtimod bør den slags belønnes.
Så også på det punkt er vi enige med justitsministeren.
Ligestillingen mellem adoptivbørn og biologiske børn har vi også diskuteret en hel del, også i forbindelse med hele adoptionsproblematikken, og dér er vi også enige med regeringen.
Dér, hvor vi kan være lidt bekymrede, og det er noget, som vi godt vil have belyst nærmere under udvalgsbehandlingen, for jeg tror ikke, det egner sig til debatten her i Folketingssalen, men jeg vil blot advisere, at det er en problemstilling, som vi godt vil diskutere, og det er, at det jo sker fra tid til anden, heldigvis ikke så tit, men det sker altså for nogle børn, som er født her i landet, men hvor den ene af forældrene er af udenlandsk herkomst og den anden af dansk herkomst - og det kan såmænd også være to udlændinge, der får et barn her i landet - at den ene af forældrene vælger at stikke af med barnet til den pågældendes hjemland.
Hvordan er retsstillingen så for barnet?
Og hvordan er moderens henholdsvis faderens retsstilling, alt efter om den pågældende er dansk statsborger eller ikke er det
Det er en problemstilling, som kræver, at man går lidt mere analytisk til værks, og det er noget, vi gerne vil have belyst under udvalgsbehandlingen.
Og så det sidste, som lovforslaget handler om, og som jeg kan forstå efterhånden bliver mere og mere omfattende, og som flere ordførere har holdt sig mere til end det, som forslaget egentlig handler om, nemlig spørgsmålet om, hvorvidt man kan få lov til at være auktionsleder eller udøve vagtvirksomhed, hvis man er udenlandsk statsborger: Det har vi i Fremskridtspartiet absolut ingen indvendinger imod.